餞歲行
作者：舒岳祥
朝代：宋

paragraphs: 歲來沙上草頭迎，歲去梅邊雪中送。
歲去年來不自由，我亦送迎何所用。
人情厭舊只歡新，不道新來老却人。
喜爲兒孫添一歲，可憐光景轉成塵。
送君此去信悠哉，不知明日肯重來。
宇宙無窮迷道路，追隨不見上層臺。
蕭蕭便恐逐風散，茫茫尚想隨潮回。
歲去怱怱不復顧，我猶留此君何處。
非緣故歲去無情，自是新年促君去。
送故迎新一百年，不迎不送無新故。